Marianne Jelved (RV), 2012-05-25:
Jeg har lovet den radikale folketingsgruppe at være modig nok til at afsløre, hvad vi vedtog på gruppens seneste møde, hvor vi grundigt diskuterede det offentlige forbrug.
Vi har besluttet at gå ind for offentligt forbrug, fordi vi vurderer, at offentligt forbrug er kommet for at blive.
Det er bare, så forespørgerne ved, hvor de har Det Radikale Venstre.
Vi står over for en kompleks udfordring.
Både vækst og beskæftigelse skal vi skaffe og herudover balance mellem indtægter og udgifter.
Det vil sige, vi skal konsolidere de offentlige finanser.
Det er vi fuldstændig på det rene med.
Men også udfordringerne, som den offentlige sektor skal klare i de kommende år, er meget store og komplekse.
Jeg vil bare nævne tre forhold: På sundhedsområdet ved vi af erfaring, og vi ved det, fordi vi allerede kan se nu, at fremover vil nye behandlingsformer, ny teknologi, ny medicin lægge beslag på rigtig mange ressourcer.
Det er meget svært at undgå at skulle forholde sig positivt til nye former for behandling.
Det andet forhold er demografien.
Hvis vi bare ser frem til 2020, vil der blive 250.000 flere folkepensionister i årene frem til 2020.
Arbejdsstyrken vil falde med i størrelsesordenen 65.000 personer.
Det tredje forhold, jeg vil tage frem som en kompleks udfordring, er spørgsmålet om, hvad vi skal leve af.
Det kræver efter Det Radikale Venstres bedste overbevisning, at vi er opmærksomme på og fokuseret på uddannelse, forskning, iværksætteri og innovation.
Det vil også kræve, at vi fokuserer på og prioriterer de områder.
Råderummet hænger altså sammen med væksten i arbejdsstyrken.
Det er den afgørende nøgle.
Vi har gjort den erfaring, at jo mere vi arbejder, jo højere beskæftigelse får vi også.
Det er egentlig en ganske rar erfaring at have, fordi vi er nødt til at handle både på kort sigt og på langt sigt – på kort sigt ved at afbøde den ledighed, der er som konsekvens af krisen, og vi er nødt til at se på det lange sigt, hvor vi skal øge arbejdsstyrken og skabe reformer, der kan gøre deres til det.
Det fremgår også af 2020-planen.
Det er også helt relevant at se på det offentlige forbrug og størrelsen af det.
Bureaukratiet er vokset kolossalt meget igennem de seneste årtier.
Der er mange, der er ansvarlige for det.
Jeg er selv en af dem, der er medansvarlige.
Derfor er det også en målsætning for regeringen og for regeringspartierne, at der skal ske en modernisering, der frigør midler i den offentlig sektor.
Vi har brugt og indført, jeg havde nær sagt en slags nødværge som politikere, nemlig økonomiske incitamenter for at effektivisere og styre det offentlige forbrug.
Jeg har en opfattelse af, at de økonomiske incitamenter er ved at tage overhånd, fordi de også er kommet til at påvirke adfærden i den måde, vi har indrettet os på.
Men det gør, at vi nok skal se på mange af de regelsæt, vi har.
Hvis en gymnasieelev efter ½ år i gymnasiet i virkeligheden virker, som om vedkommende havde bedre af at blive vejledt over til en erhvervsuddannelse, kan man godt se for sig, at et gymnasium mister 2½ års taxameterpenge, hvis ikke der er en, der står og venter på en venteliste og går ind og tager en tom plads.
Derfor kan man godt se, at gymnasiet kan være fristet til for at begrænse frafaldet, som det så vil hedde, at overtale den unge til at blive på gymnasiet og hjælpe den unge så godt som muligt frem til en studentereksamen.
Men det er ikke sikkert, at det er det, der er det mest hensigtsmæssige for den unge, men det er det økonomiske incitament, der skaber den type adfærd.
Derfor bør vi gå alle vores incitamenter igennem for at finde ud af, hvordan vi kan afbureaukratisere og skabe en mere fornuftig og hensigtsmæssig adfærd, der genetablerer, hvad meningen egentlig er, i det her tilfælde med gymnasieelevers forbliven på et gymnasium.
Vi har i Det Radikale Venstre ikke en særlig størrelse, det offentlige forbrug skal have, men vi er meget klar over, at det offentlige forbrug også er nødt til at have en sammenhæng med den velstandsstigning, samfundet har.
Så det er ikke bare at skrue ned til tresserniveau.